Մագնեզիումի սուլֆատ (բժշկական կիրառում)

Մագնեզիումի սուլֆատ դեղամիջոց, որը կիրառվում է արյան մեջ մագնեզիումի ցածր քանակի և կանանց մոտ էկլամպսիայի ժամանակ դիտվող ցնցումների կանխարգելման և բուժման համար։ Այն կիրառվում է նաև torsades de pointes-ի, ասթմայի ծանր սրացման, փորկապության և բարիումով թունավորման ժամանակ։ Կիրառվում է ներերակային կամ միջմկանային ներարկման ձևով և բերանացի ճանապարհով։ Որպես Էպսոնի աղ, կիրառվում է նաև հանքային վաննաներում։

Հաճախ հանդիպող կողմնակի երևույթներից են ցածր զարկերակային ճնշումը, մաշկի կարմրությունը և կալցիումի ցածր քանակը։ Այլ կողմնակի երևույթներից են փսխումը, մկանային թուլությունը և շնչառության թուլացումը։ Չնայած հղիության ընթացքում պտղի վնասման մասին առկա փաստերին, որոշակի դեպքերում օգտակարությունը շատ ավելի է գերակշռում, քան ռիսկը։ Կրծքով կերակրման ժամանակ այն անվտանգ է օգտագործման համար։ Բժշկության մեջ կիրառվող մագնեզիումի սուլֆատը վերջինիս հեպտահիդրատային աղն է։ Ազդեցության մեխանիզմը դեռևս ամբողջովին հայտնի չէ, սակայն կարծիք կա, որ այն ընկճում է նեյրոնների ակտիվությունը։

Մագնեզիումի սուլֆատը բժշկության մեջ կիրառվել է դեռևս 1618 թ․-ին։ Այն ներառված է Առողջապահության համաշխարհային կազմակերպության անփոխարինելի դեղերի ցանկում, որտեղ ներառված են առողջապահության համակարգի ամենաանվտանգ և արդյունավետ դեղերը։ Զարգացող երկրներում դեղի արժեքը 10 մլ 50%-անոց լուծույթի համար կազմում է մոտ 0․35-8․73 ԱՄՆ $։ Միացյալ թագավորությունում NHS-ի համար 4մլ 20%-անոց լուծույթն արժե մոտ 10․23 ֆունտ։ ԱՄՆ-ում դեղն արժե մինչև 25$։

Բժշկական ցուցումներ

Էկլամպսիա
Մագնեզիումի սուլֆատը համարվում է կանանց մոտ էկլամպսիայի առաջնային բուժման և կանխարգելման միջոց։ Այն նվազեցնում է սիստոլային զարկերակային ճնշումը, չազդելով դիաստոլային ճնշման վրա, այսկերպ չազդելով պտղի արյունամատակարարման վրա։

Վաղաժամ ծննդաբերություն
Մագնեզիումի սուլֆատը նախկինում կիրառվում էր, որպես տոկոլիտիկ միջոց, սակայն մետա-անալիզների արդյունքում վերջինիս հակա-կծկումային ազդեցությունը չի խրախուսվել։ Դեղի երկարատև օգտագործումը (ավելի քան 5-7 օր) կարող է բերել երեխայի մոտ առողջական խնդիրների առաջացման։

Բոլոր այն հղիներն, ովքեր ունեն վաղաժամ ծննդաբերության ռիսկ, մագնեզիումի սոլֆատը նվազեցնում է երեխայի մոտ ուղեղային կաթվածի առաջացման հավանականությունը։ Չկան հստակ տվյալներ բնականոն ծննդաբերությամբ ծնված երեխաների մոտ վերջինիս արդյունավետության մասին։ Վաղաժամ ծննդաբերության ռիսկ ունեցող հղիների կողմից մագնեզիումի սուլֆատի կիրառման մասին ուղեցույցներում նշված չէ։

Հանքային վաննաներ
Մագնեզիումի սուլֆատը կիրառվում է հանքային վաննաներում, մասնավորապես ֆլոտացիոն թերապիայում, որտեղ վերջինիս բարձր կոնցնենտրացիաները մեծացնում է վաննայի ջրի սպեցիֆիկ ձգողականությունը, արդյունավետ կերպով մարմինը դարձնելով ավելի կենսունակ։ Ըստ ավանդույթի, այն կիրառվում է նաև ոտքերի վաննաներում, քանի որ այն փափկեցնում է ոտքի կոշտուկները։ Այս աղի կիրառումը վաննաներում միայն կոսմետիկ նկատառումներով չէ․ իոնական ուժի մեծացումը կանխում է մաշկի ժամանակավոր կնճռոտումը (մասնակի մացերացիա), որն առաջանում է մաքուր ջրի մեջ վերջույթները երկար ժամանակ պահելուց։ Մագնեզիում և սուլֆատ իոնները առկա են որոշ բնական հանքային ջրերում։ Էպսոնի աղի վաննաների արդյունավետության մասին հստակ ապացույցներ չկան։

Մածուկ
Մագնեզիումի սուլֆատի մածուկը հասանելի է վաճառքի համար և, երբեմն կիրառվում է փոքր պզուկների կամ տեղային վարակների ժամանակ։ Ստանդարտ Բրիտանական ֆարմակոպեայում ներկայացված դեղախառնուրդը ներառում է՝ չորացրած մագնեզիումի սուլֆատ 47․76%, ֆենոլ 0․49% և գլիցերոլ (E422):

Հետազոտություններ
Մագնեզիումի սուլֆատը կիրառվել է որպես փորձարարական բուժում Իրուկանջի համախտանիշի ժամանակ, որն առաջանում է Իրուկանջի մեդուզայի թույնով թունավորումից, բայց վերջինիս արդյունավետությունը հաստատված չէ։

Տես նաև  

Մագնեզիում (բժշկական կիրառում)

Ծանոթագրություններ 

Առողջապահության համաշխարհային կազմակերպության հիմնական դեղեր
Մագնեզիում